รัฐบาลไทย-ข่าวทำเนียบรัฐบาล-“กยศ. ชี้แจงกรณีกระบวนการติดตามหนี้ผู้กู้ยืม กยศ. และผู้ค้ำประกัน”
วันอังคารที่ 31 กรกฎาคม 2561
“กยศ. ชี้แจงกรณีกระบวนการติดตามหนี้ผู้กู้ยืม กยศ. และผู้ค้ําประกัน”
กองทุนเงินให้กู้ยืมเพื่อการศึกษา (กยศ.) แจ้งความคืบหน้าของกรณีที่คุณครูค้ําประกันและอาจถูกบังคับคดี พร้อมชี้แจงมาตรการและกระบวนการติดตามหนี้ กยศ. เผยสถิติผู้ค้ําประกันเป็นครู 0.17%
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา เปิดเผยว่า “ความคืบหน้าของกรณีลูกศิษย์ที่ครูวิภาได้ค้ําประกันและอาจถูกบังคับคดีจํานวน 17 รายนั้น ผู้กู้ได้มาปิดบัญชีแล้ว 5 ราย และมาติดต่อชําระบางส่วนแล้ว 3 ราย ที่เหลือกําลังทยอยติดต่อเข้ามา เชื่อว่าจะสามารถติดตามหนี้ได้ทั้งหมด โดยจะไม่มีการบังคับคดี สําหรับผู้ค้ําประกันรายอื่นๆ ที่เป็นข่าว จากการตรวจสอบข้อมูลจากกรมบังคับคดีและราชกิจจานุเบกษา ไม่พบข้อมูลว่าคุณครูท่านดังกล่าวถูกศาลมีคําพิพากษาให้ล้มละลายแต่อย่างใด ทั้งนี้ จากสถิติข้อมูลด้านผู้ค้ําประกันในการกู้ยืมจากระบบ e-Studentloan ระหว่างปีการศึกษา 2551-2560 มีสถิติผู้ค้ําประกันจํานวน 2,548,086 ราย แบ่งเป็น มารดาบิดา 85% ญาติพี่น้อง 14% และครูอาจารย์ 0.17%
สําหรับกรณีที่ข่าวแจ้งว่ามีผู้กู้บางรายที่ครูวิภาค้ําประกันเป็นข้าราชการแต่ทําไมจึงไม่สามารถติดตามทวงหนี้ได้ กองทุนขอชี้แจงว่า สําหรับผู้กู้ตามข่าวที่อยู่ระหว่างบังคับคดีและยังมีภาระหนี้สินกับกองทุนนั้น กองทุนได้ดําเนินการตรวจสอบข้อมูลกับหน่วยงานราชการที่ถือครองข้อมูลแล้ว ไม่พบว่าบุคคลตามข่าวเป็นข้าราชการหรือลูกจ้างประจํา ที่อยู่ในระบบจ่ายตรงเงินเดือนแต่อย่างใด ส่วนรายที่สามารถดําเนินการบังคับคดีได้นั้น เนื่องจากกองทุนได้ดําเนินการสืบหาทรัพย์สินแล้ว ไม่ปรากฎว่ามีทรัพย์สินที่ลูกหนี้เป็นเจ้าของกรรมสิทธิ์ นอกจากผู้ค้ําประกันที่มีกรรมสิทธิ์เป็นเจ้าของที่ดินเท่านั้น กองทุนจึงได้ดําเนินการยึดทรัพย์ของผู้ค้ําประกัน
โดยที่ผ่านมา กองทุนได้มีมาตรการในการติดตามหนี้สินจากผู้กู้ยืม โดยขั้นตอนเป็นไปตามกฎหมายและมาตรฐานเดียวกับสถาบันการเงินอื่นๆ ทั้งของรัฐและเอกชนโดยมีวิธีการส่งหนังสือแจ้งภาระหนี้ครั้งแรกให้ผู้กู้ยืมที่ครบกําหนดชําระหนี้งวดแรกทราบเพื่อไปชําระหนี้ และส่งใบแจ้งหนี้ให้ผู้กู้ยืมทุกรายที่ครบกําหนดชําระหนี้ตั้งแต่งวดที่ 2 เป็นต้นไปเพื่อไปชําระหนี้ หากผู้กู้ยืมผิดนัดงวดใดงวดหนึ่งกองทุนจะดําเนินการ ส่งหนังสือติดตามทวงถามหนี้ค้าง ไปยังผู้กู้ยืมและผู้ค้ําประกันให้ชําระหนี้ ส่ง SMS หรือข้อความเสียง (สําหรับรายที่กองทุนมีหมายเลขโทรศัพท์) รวมถึงติดตามหนี้ทางโทรศัพท์เพื่อเจรจาให้ลูกหนี้ชําระหนี้ หากมีการติดตามทวงถามโดยวิธีการต่างๆ แล้ว ผู้กู้ยืมและผู้ค้ําประกันไม่ชําระหนี้ จนผู้กู้มีหนี้ค้างชําระหลายงวด กองทุนจะมีหนังสือบอกเลิกสัญญาและดําเนินคดีกับผู้กู้ยืมและผู้ค้ําประกัน โดยยื่นฟ้องผู้กู้ยืมต่อศาลที่ผู้กู้ยืมและผู้ค้ําประกัน มีภูมิลําเนาตามทะเบียนบ้าน ทั้งนี้ เมื่อถึงวันนัดพิจารณา หากผู้กู้ยืมและผู้ค้ําประกันมาศาล กองทุนจะทําสัญญาประนีประนอมยอมความและให้โอกาสในการผ่อนชําระหนี้ต่อไปอีกเป็นเวลา 9 ปี และหากผู้กู้และผู้ค้ําประกันไม่มาศาล ศาลจะดําเนินการสืบพยานและมีคําพิพากษาให้ชําระหนี้ หลังจากที่ศาลมีคําพิพากษาแล้ว กองทุนจะดําเนินการติดตามให้ผู้กู้และผู้ค้ําประกันชําระหนี้ หากผู้กู้และผู้ค้ําประกันขอผ่อนชําระหนี้ กองทุนจะพิจารณาให้โอกาสในการผ่อนชําระ แต่หากยังไม่ชําระหนี้กองทุนจะดําเนินการบังคับคดี ภายในระยะเวลาที่กฎหมายกําหนด
สําหรับขั้นตอนในการบังคับคดี กองทุนจะขอศาลในการส่งคําบังคับไปยังภูมิลําเนาของลูกหนี้ตามคําพิพากษา โดยจะสืบหาทรัพย์สินที่ผู้กู้ยืมและผู้ค้ําประกัน มีชื่อเป็นเจ้าของกรรมสิทธิ์ และขอหมายบังคับคดีต่อศาลเพื่อส่งให้กรมบังคับคดีทําการยึดทรัพย์หรืออายัดทรัพย์สินของผู้กู้ยืมและผู้ค้ําประกัน เพื่อนํามาขายทอดตลาดต่อไป อย่างไรก็ตาม ทางกองทุนได้ประสานงานกับกรมบังคับคดีในการจัดมหกรรมไกล่เกลี่ยในชั้นบังคับคดี เพื่อเปิดโอกาสให้ลูกหนี้ตามคําพิพาษา ที่ถูกยึดทรัพย์ในการผ่อนชําระหนี้ได้อีกภายในระยะไม่เกินสามปีหรือภายในระยะเวลาที่กองทุนและลูกหนี้ตกลงกันเพื่อให้โอกาสแก่ลูกหนี้ และงดการขายทอดตลาดไว้ก่อน เมื่อลูกหนี้ชําระหนี้เสร็จสิ้นกองทุนจะดําเนินการถอนการยึดทรัพย์สินดังกล่าว
ปัจจุบัน พระราชบัญญัติกองทุนเงินให้กู้ยืมเพื่อการศึกษา พ.ศ.2560 ได้กําหนดให้กองทุนมีอํานาจขอข้อมูลต่างๆ จากหน่วยงานทั้งภาครัฐและเอกชนทําให้กองทุน สามารถเข้าถึงข้อมูลของผู้กู้ยืมเพื่อให้ติดตามหนี้ได้อย่างมีประสิทธิภาพมากขึ้น และกองทุนมีอํานาจในการแจ้งหักเงินเดือนของผู้กู้ผ่านองค์กรนายจ้างทั้งภาครัฐและเอกชน ซึ่งขณะนี้ได้เริ่มดําเนินการแจ้งหักเงินเดือนของข้าราชการกรมบัญชีกลางเป็นหน่วยงานแรกแล้ว และจะดําเนินการแจ้งหักเงินเดือนของข้าราชการทั้งหมดในลําดับถัดไป โดยในส่วนของภาคเอกชนจะเริ่มดําเนินการแจ้งหักเงินเดือนในต้นปีหน้าเป็นต้นไป ส่วนผู้กู้ยืมที่ประกอบธุรกิจ โดยไม่ได้รับเงินเดือนผ่านนายจ้าง กองทุนจะดําเนินการติดตามหนี้อย่างต่อเนื่อง โดยใช้ข้อมูลที่อยู่และหมายเลขโทรศัพท์ และติดตามโดยวิธีการอื่นๆ ในมาตรฐานเดียวกับที่สถาบันการเงินทั่วไป เพื่อให้ได้เงินกลับคืนสู่กองทุนและนําไปใช้หมุนเวียนในการให้โอกาสทางการศึกษาแก่นักเรียน นักศึกษารุ่นหลังต่อไป